b'\n_START_ARTICLE_\nDXF\n_START_PARAGRAPH_\nAutoCAD DXF (angle\xc5\xa1ko Drawing Interchange Format ali Drawing eXchange Format - izmenjevalni datote\xc4\x8dni format za risbe) je tip datoteke za podatke CAD, ki ga je razvilo podjetje Autodesk kot re\xc5\xa1itev za izmenjavo podatkov med programom AutoCAD in drugimi programi._NEWLINE_DXF je iz\xc5\xa1el decembra 1982 kot del AutoCAD 1.0. Njegov prvotni namen je bil omogo\xc4\x8diti natan\xc4\x8dno predstavitev podatkov v datote\xc4\x8dnem formatu programa AutoCAD, DWG, za katerega Autodesk ni objavilo specifikacij. Trenutno so razpolo\xc5\xbeljive specifikacije za razli\xc4\x8dice DXF od AutoCAD R13 (november 1994) do AutoCAD 2008 (marec 2007)._NEWLINE_Razli\xc4\x8dice programa AutoCAD od R 10 (oktober 1988) in naprej podpirajo tako zapis ASCII kot binarni zapis datotek DXF. Zgodnej\xc5\xa1e razli\xc4\x8dice so podpirale le zapis ASCII._NEWLINE_Z razvojem programa AutoCAD, ki je podpiral vse bolj kompleksne tipe objektov, je DXF postajal manj uporaben. Nekateri tipi objektov, kot so trdnine in regije v hibridnem zapisu ACIS, niso podprti. Drugi tipi, kot so dinami\xc4\x8dni bloki AutoCAD 2006 in \xc5\xa1e nekateri, so podprti le delno, in \xc5\xa1e to ne na zadovoljivem nivoju, ki bi omogo\xc4\x8dil drugim razvijalcem izdelavo podpore._NEWLINE_Skoraj vsi pomembni razvijalci komercialnih programov, vklju\xc4\x8dno s tekmeci Autodeska, so se odlo\xc4\x8dili podpreti format DWG za povezljivost podatkov z AutoCAD s pomo\xc4\x8djo knji\xc5\xbenic, ki jih je izdelal neprofitni industrijski konzorcij Open Design Alliance. Konzorcij je razdelal datote\xc4\x8dni zapis DWG.'